HealthNearNature.com • 22.10.2017 •
Друга разпространена заблуда ни внушава, че месото и животинските продукти са най-добрият източник на желязо. При изследване на хранителните навици на китайците, обаче, се констатира, че въпреки ограничената употреба на животински продукти, кръвта им е богата на желязо.
САЩ заемат първото място в света по “болестите на изобилието” (инфаркт, рак, диабет, остеопороза, затлъстяване). Разликата с китайците е очевидна: при китайците само 7% от поеманите белтъчини (протеини) са от животински продукти, докато при американците този дял е 70%. Десет пъти повече! И основната причина за това са дългогодишните внушения, че животинските продукти са най-добрият източник на протеини. Все едно някой производител на автомобили да ви убеди, че само от него можете да си купите автомобил. Представата, че е трудно да си набавите достатъчно белтъчини от растителното царство, е откровена заблуда.
Според д-р Пол Томас, от гледна точка на хранителните вещества няма нищо уникално в месните продукти, което не може да бъде набавено с други храни. Растенията също съдържат белтъчини. Иначе откъде си набавят белтъчини тревопасните животни? Макар че китайците изяждат с 20% повече калории от жителите на Северна Америка, американците са с 25% по-затлъстели.
И според Харви Дайъмънд заблуда е твърдението, че месото и другите животински продукти са най-добрият източник на желязо и без тях рискуваме да си навлечем анемия. Дори при строгите вегетарианци анемията, дължаща се на недостиг на желязо, е рядко явление. Освен това витамин С, който увеличава извличането на желязо от храната, се съдържа в растителните, а не в животинските храни. Според данните, хората с най-голяма консумация на растителни влакна имат най-богата на желязо кръв. А месото и другите животински продукти не съдържат растителни влакна.
Показателен факт, когато говорим за високата консумация на животински продукти, е смъртността от рак на гърдата: при американките тя е с 500 % по-висока от тази при китайките.
Д-р Пол Стит, световно известен биохимик, казва: “Лекарството срещу рака няма да бъде открито под микроскопа, а на трапезата!”
Ето какво казва д-р Кембъл: В големите градове на Китай под силно западно влияние, където се е увеличила консумацията на месо и млечни продукти, веднага са зачестили случаите на рак, сърдечни заболявания и диабет. Животинските продукти са пренаситени с холестерол и мазнини, които ни задръстват и са напълно лишени от растителните влакна, които ни прочистват. Променете храненето си така, съветва д-р Кембъл, че 80 до 90% от поеманите белтъчини да бъдат с растителен произход и само 10 до 20 % - с животински произход. Направете свое основно ястие плодовете, зеленчуците, зърнените и бобовите храни.
Говорейки за затрудняващите организма храни, нека си припомним, че храносмилането изисква огромна енергия. Суровите храни (плодове, зеленчуци) изискват най-малко енергия за обработка. Спестената енергия от намаляването на работата на храносмилателния тракт автоматично се пренасочва за прочистването от отпадъци, за възстановяването на организма.
Бързият ефект на медикаментите е примамливо качество и хората се подлъгват. При храната е същото: благодарение на усилията на виртуозни химици, кулинарията в днешно време се превърна в изкуство. Но прави впечатление следната зависимост (и тя е лесно обяснима) – колкото храната е по-неустоима на вкус, толкова е по-опасна. Благодарение на формираните вече нови навици, ние забравихме естествения вкус на храните и гордо приготвяме все по-изкуствени, все по-измислени храни, наблъскани с консерванти, оцветители, овкусители и т.н.
Силно ме впечатли признанието на Харви Дайъмънд: колко години от живота си трябваше да дам, за да разбера, че с храната съм задоволявал само вкусовите си усещания, а не потребностите на тялото ми! Ако честно си направим равносметка, ще видим, че това се отнася почти за всеки един от нас.
« Фастингът – най-доброто средство за здраве, отслабване, красота и дълголетие ( Второ преработено и допълнено издание) Изгорете мазнините в коремната област по естествен път »